
[image: ]ชัยฏอนนั้น มันพยายามที่จะทำให้มุสลิมคนหนึ่งตกลงไปอยู่ในหนึ่งจากสองสิ่งนี้
หนึ่ง	มันอาจจะทำให้เขาได้ประกอบการงานที่ดี  ด้วยความโอ้อวดและหวังชื่อเสียง โดยไม่มีความบริสุทธิ์ใจในการงานนั้นต่ออัลลอฮฺ
สอง	หรืออาจจะทำให้เขาละทิ้งการงานที่ดีทั้งหมดโดยสิ้นเชิง เพื่อให้เขาพลาดจากผลตอบแทนของการงานดังกล่าวและแน่นอนชัยฏอน ได้กระซิบกระซาบเขาให้ทำการละทิ้งสิ่งที่เป็นการฏออัต (การเคารพเชื่อฟัง) เช่นการบริจาคอย่างเปิดเผย เพราะกลัวว่าจะตกลงไปอยู่ในความโอ้อวด  และสิ่งนี้ถือเป็นช่องทางเข้าอันใหญ่หลวงอย่างหนึ่ง  จากบรรดาช่องทางต่างๆ ในการเข้าไปของชัยฏอน  ที่มุสลิมจำเป็นจะต้องระมัดระวังจากสิ่งดังกล่าว
ดังนั้นมุสลิมที่มีความสัตย์จริงในเจตนาของเขา  จะไม่ใยดีต่อสิ่งที่ชัยฏอนได้ทำให้เกิดขึ้นในตัวของเขาจากการกระซิบกระซาบ   จนกระทั่งนำไปสู่การละทิ้งการฏออัต  เพราะกลัวจะตกลงไปอยู่ในความโอ้อวด  เพราะแท้จริงหัวใจที่สัตย์จริงนั้นจะสงบนิ่ง  มีความเท่าเทียมกันในตัวของเขาในการที่จะกระทำการงานทั้งอย่างปิดเผยและปกปิด   และไม่เป็นที่สงสัยว่าแท้จริงการโอ้อวดนั้นถือเป็นชิริกและไม่อนุญาตให้กระทำมัน   แต่ทั้งนี้ทั้งนั้นก็ไม่อนุญาตสำหรับผู้ศรัทธาชายหรือผู้ศรัทธาหญิงที่จะละทิ้งสิ่งที่อัลลอฮฺบังคับให้แก่พวกเขา  จากการฏออัตต่างๆ อย่างเช่น  การเรียกร้องเชิญชวนไปสู่พระองค์ (ดะอฺวะฮฺ)  หรือการสั่งใช้ความดีและห้ามปรามความชั่ว  เพราะกลัวว่าจะเป็นการโอ้อวด  แท้จริงสิ่งนี้เป็นกลลวงของชัยฏอน ซึ่งได้หลอกลวงมนุษย์ให้หันห่างจากการเรียกร้องเชิญชวนไปสู่อัลลอฮฺและจากการสั่งใช้ความดีและห้ามปรามความชั่ว
[image: ]ดังนั้นสมควรสำหรับมุสลิม ที่ต้องละทิ้งบรรดาแผนการของชัยฏอนและการกระซิบกระซาบของมันนี้   และจะต้องไม่หันหน้าสู่สิ่งใดจากสิ่งดังกล่าวนี้   แต่ทว่าจำเป็นสำหรับเขาที่จะต้องให้คำตักเตือนแก่พี่น้องของเขาเมื่อเขาพบความบกพร่องจากการปฏิบัติสิ่งที่จำเป็น   หรือมีความพึงพอใจในเรื่องการปฏิบัติสิ่งต้องห้าม และเพียงพอสำหรับเขานั้นว่าแท้จริงอัลลอฮฺทรงรู้ในสิ่งที่มีอยู่ในหัวใจ  จากความบริสุทธิ์ใจสำหรับพระองค์และการให้ความบริสุทธิ์แก่ปวงบ่าวของพระองค์
ท่านนบี صلى الله عليه وسلم  ได้กล่าวว่า
    "إنَّمَا الأَعْمَالُ بِالنِّيَّاتِ، وإِنَّما لِكُلِّ امْرِيءٍ ما نَوَى، فَمَنْ كَانَتْ هِجْرَتُهُ إِلَى اللهِ ورَسُوْلِهِ فَهِجْرَتُهُ إِلَى اللهِ ورَسُوْلِهِ ، ومَنْ كَانَتْ هِجْرَتُهُ لِدُنْيَا يُصِيْبُها أَوِ امْرَأَةٍ يَنْكِحُهَا فَهِجْرَتُهُ إِلَى مَا هَاجَرَ إِليهِ"
    متفق عليه
 
        "การกระทำนั้นขึ้นอยู่กับเจตนา และทุกคนจะได้ตามที่เขาตั้งเจตนาไว้ ดังนั้นผู้ใดที่การอพยพของเขา(มีเจตนา)เพื่ออัลลอฮฺและศาสนทูตของพระองค์ ดังนั้นการอพยพของเขาก็จะเป็นไปเพื่ออัลลอฮฺและศาสนทูตของพระองค์ และผู้ใดที่การอพยพของเขาเพื่อ(ปัจจัยบน)โลกนี้ที่เขาก็จะได้รับมัน หรือเพื่อผู้หญิงที่เขาจะแต่งงานกับนาง ดังนั้นการอพยพของเขาก็จะเป็นไปตามที่เขา(ตั้งเจตนา)อพยพมา"  ฮะดีษเศาะฮีห์ บันทึกโดย บุคอรีย์ และมุสลิม

